Gainax

Gainax (ガイナックス gainakkusu) je japonské anime štúdio, ktoré sa najviac preslávilo televíznym seriálom Neon Genesis Evangelion (skrátene NGE). Gainax je známy vďaka svojim ambicióznym, experimentálnym anime a kontroverzným koncom. Po celú dobu svojej existencie sa štúdio Gainax stretávalo s rozpočtovými problémami a zlým manažmentom. Tesne po úspechu NGE sa Gainax vyhýbalo plateniu daní a jeho prezident, Takeshi Sawamura, bol odsúdený za daňový podvod.

Až do uvedenia Neon Genesis Evangelion pracoval Gainax na príbehoch vytvorených podomácky. Potom štúdio adaptovalo stále viac existujúcich máng, ako Kareshi Kanojo no Jijou a Mahoromatic, do anime. Gainax v dnešnej dobe produkuje dva typy anime: komerčné diela (Mahoromatic, He is My Master) verzus experimentálnejšie diela, ktoré zodpovedajú zvyklostiam spoločnosti (FLCL, Gunbuster 2). Okrem tvorby anime sa Gainax veľmi silno spolieha tiež na reklamný predaj slávnych rekvizít spoločnosti. Hoci seriál Neon Genesis Evangelion skončil v roku 1996, videohry, tričká a ďalšie doplnky s touto tematikou sú produkované dodnes.

Dejiny 
Štúdio bolo založené na začiatku 80. rokov 20. storočia ako Daicon Film skupinkou vysokoškolákov Hideakim Anno, Yoshiyukim Sadamoto, Hiroyukim Yamaga, Takamim Akaim, Toshiom Okada, Yasuhirom Takeda a Shinjim Higuchim. Ich prvý projekt Daicon III bol vytvorený pre animované spoty 20. výročia Japonskej národnej SF konvencie, konajúcej sa roku 1981 v japonskej Osake. Spoty boli o malom dievčatku bojujúcom proti všelijakým monštrám, robotom a vesmírnym lodiam zo skorších sci-fi televíznych programov (zahrňujúcich napríklad Ultramana, Space Battleship Yamato, Star Trek, Star Wars alebo Godzillu). Dievča nakoniec dosiahne púštnu pláň, kde vyleje pohár vody na vyschnutú reďkovku, ktorá sa čoskoro premení v obrovskú vesmírnu loď, s ktorou dievča odletí. Hoci bol tento animovaný spot ambiciózny, jeho animácia bola hrubá a nízkej kvality. Na Internete sa rozšíril výklad tohoto diela tvrdiaci, že voda predstavuje kreativitu a obrazotvornosť, monštrá a iní protivníci stojaci proti dievčaťu potom tých, ktorí sa snažia tvorivú dušu zničiť.

V roku 1983 na 22. výročie Japonskej národnej SF konvencie už skupina vytvorila väčší projekt – Daicon IV. Spot začínal rekapituláciou pôvodného šotu s ďaleko vyššou kvalitou animácie. Zatiaľ čo hlavná hrdinka, v dospelom veku a oblečená do králičieho kostýmu z Playboye, lietala po oblohe na meči Stormbringer, bojovala proti bytostiam známym zo sci-fi a fantasy filmov alebo noviel (napríklad proti Darth Vaderovi, Votrelcovi, klingonskému bojovému krížniku alebo Spidermanovi). Celá akcia bola doprevádzaná piesňou „Twilight“ od hudobnej skupiny Electric Light Orchestra. Pretože použitie tejto piesne nebolo licencované, spot nemohol byť oficiálne vydaný na DVD, ktoré neskôr vyšlo ako limitovaná edícia spotov štúdia Daicon. Pieseň sa objavila tiež ako úvodná znelka hraného seriálu Densha Otoko, tentoraz už licencovaná. Vďaka Daicon IV začalo byť Daicon Film brané ako talentované anime štúdio. Štúdio zmenilo svoj názov na Gainax v roku 1985.

Tvorba 
Rok sa vzťahuje k prvému vysielaniu, divadelnému predstaveniu alebo knižnému vydaniu. Názov v zátvorke obsahuje alternatívny názov.
1987 – Royal Space Force: The Wings of Honneamise
1988 – Top o Nerae! Gunbuster
1990 – Fushigi no Umi no Nadia
1992 – Otaku no Video
1995 – Shin Seiki Evangelion/Neon Genesis Evangelion
1998 – Love & Pop (neanimované)
1998 – Kare Kano (Kareshi Kanojo no Jijo)
1999 – Modern Love's Silliness
1999 – Anime no Ai Awa Awa Awa
2000 – FLCL (Furi Kuri)
2001 – Mahoromatic
2001 – Shiki-Jitsu (film s krátkymi animovanými sekvenciami)
2002 – Abenobashi Mahou Shoutengai
2002 – Puchi Puri Yūshi (Petite Princess Yucie)
2002 – Magical Shopping Arcade Abenobashi
2004 – Melody of Oblivion (Boukyaku no Senritsu)
2004 – Kono Minikuku mo Utsukushii Sekai (Konomini)
2004 – Re: Cutie Honey
2004 – Diebuster (Top o Nerae! 2)
2005 – Wonderful Days
2005 – He is My Master
2006 – Gunbuster & Diebuster Movie
2007 – Gurren Lagann (Tengen Toppa Gurren-Lagann)

Gainax produkuje tiež počítačové hry. Medzi ne patrí vyzliekacia hra Madžong s postavami z Evangelionu a veľmi slávna séria Princess Maker, vydávaná od roku 1991.

Daicon Tokusatsu fan filmy 
Ešte ako Daicon Films, Gainax vytváral série tzv. tokusatsu fan filmov. Tieto krátke filmy, vydávané od 80. rokov 20.storočia, obyčajne parodovali filmy s monštrami a superhrdinami. Medzi ne patrí:
 Patriotic Task Force Dai-Nippon (愛国戦隊大日本 Aikoku Sentai Dai-Nippon) (1982) – Paródia obľúbených Super Sentai programov, ktoré mimo iného boli satirou rusko-japonskej vojny. Hrdinovia symbolizovali Japonsko a zlé Impérium Červeného medveďa vedené „Smrťou Kremľu“ Rusko.
 Return of Ultraman (帰ってきたウルトラマン Kaettekita Urutoraman) (1983) – Rovnomenná paródie filmu Return of Ultraman s občasnými dobre prevedenými špeciálnymi efektami i navzdory nízkemu rozpočtu.
 The Eight-Headed Giant Serpent Strikes Back (八岐之大蛇の逆襲 Yamata no Orochi no Gyakushū) (1985) – Epická 72-minútová paródia filmov s obrími príšerami. Pre tento film robil špeciálne efekty Shinji Higuchi.

Zaujímavosti 
 Niekoľko Kare Kano animovaných scén a návrhov odevov postáv je nápadne podobných Neon Genesis Evangelionu, rovnako ako pár otvorených narážok. Napríklad scénka, kedy Miyazawa v jednom diely Kare Kano v žltom obleku Asuky podľahne zbesilosti EVA-01.
 Fanúšikovia často upozorňujú na neobvykle silnú podobnosť vzhľadu postáv z Nadii a Evangelionu. Tento fakt sa dá ale odôvodniť rovnakým dizajnérom Yoshiyukim Sadamotem.
 Maskot Gainaxu je superdeformáciou Dr. Ritsuky Akagi z NGE.
 V jednej epizóde He is My Master sú odkazy na všetky diela Gainaxu v podobe plyšových hračiek, odevov alebo chovania postáv.
 Kontroverzné konce Gainaxu sú prisudzované buď experimentálnemu rozprávaniu alebo nízkemu rozpočtu.
 Gainax tiež pracoval na propagačnom videu z roku 1987 pre skladbu Marionette japonskej skupiny Boøwy.

Iné projekty

Externé odkazy 
GAINAX.NET – Oficiálna stránka štúdia Gainax

Zdroje 

Japonské animátorské štúdiá